Derduisende wil by polisiemag aansluitArgieffoto: SAPD Die Suid-Afrikaanse Polisiediens (SAPD) het Maandag gesê dat hy in die afgelope drie maande 517 000 aansoeke ontvang het van jong mense wat belangstel om by die polisiemag aan te sluit. Volgens lt.genl. Bonang Mgwenya, adjunk- nasionale kommissaris vir menslikehulpbronbestuur by die SAPD, het die polisie in Mei vanjaar ŉ werwingsveldtog van stapel gestuur vir die 2018/2019- basiese polisie-leerontwikkelingsprogram. Dié program identifiseer leerlingbeamptes wat in Suid-Afrika se 1 146 polisiestasies reg oor die land geplaas kan word. Volgens Mgwenya word kandidate wat voldoen aan die basiese vereistes onderwerp aan deeglike siftingsprosesse om hul geskiktheid as mans en vroue in blou te bepaal. Mgwenya het gesê minstens 63 000 aansoekers het reeds psigometriese toetse afgelê. Diegene wat dié toets slaag, sal dan fiksheidsevaluerings en ŉ finale mediese ondersoek ondergaan. Mgwenya meen dat die hoë aantal aansoeke wat ontvang is ŉ aanduiding is dat jong mense gereed is om hul rol in die stryd teen misdaad te speel. “Jong mense is gereed om die mense van Suid-Afrika te dien en te beskerm,” het sy gesê. Mgwenya het gesê dat suksesvolle kandidate in al drie assesserings teen 1 Desember skriftelik en telefonies in kennis gestel sal word. Kandidate word op grond van meriete gekies na aanleiding van hul sukses in die drie assesseringsprosesse. Inskrywings het reeds op 15 Junie gesluit en aansoekers wat nie binne drie maande van dié datum terugvoer ontvang nie, kan aanvaar dat hul aansoeke nie suksesvol was nie.